Kommissionens beslutning

af 28. juli 2000

om godkendelse af EF-støtterammen for EF-strukturinterventioner i regionen Border, Midland og West, der er omfattet af mål 1, og regionen South og East, der er berettiget til overgangsstøtte under mål 1, i Irland

(meddelt under nummer K(2000) 1783)

(Kun den engelske udgave er autentisk)

(2002/502/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 4,

efter høring af Komitéen for Udvikling og Omstilling i Regionerne, udvalget i traktatens artikel 147, Komitéen for Landbrugsstrukturerne og Udvikling af Landdistrikterne og Komitéen for Fiskeri- og Akvakulturstrukturer, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af EF-støtterammer.

(2) Ifølge artikel 15, stk. 2, i forordning (EF) nr. 1260/1999 forelægger hver enkelt medlemsstat efter at have hørt partnerne som omhandlet i samme forordnings artikel 8 Kommissionen en udviklingsplan, hvis indhold beskrives i forordningens artikel 16.

(3) I medfør af artikel 15, stk. 4, i forordning (EF) nr. 1260/1999 udarbejder Kommissionen på grundlag af medlemsstaternes regionale udviklingsplan som led i det partnerskab, der defineres i nævnte forordnings artikel 8, og i samråd med den pågældende medlemsstat en EF-støtteramme for EF-strukturinterventionerne.

(4) Den irske regering forelagde den 15. november 1999 Kommissionen den regionale udviklingsplan for regionen Border, Midland og West, der er omfattet af mål 1 som defineret i artikel 3, stk. 1, og regionen South og East, som er berettiget til overgangsstøtte under mål 1 som defineret i artikel 6, stk. 1, første afsnit, i forordning (EF) nr. 1260/1999. Planen indeholder de elementer, der omhandles i nævnte forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Det Finansielle Instrument til Udvikling af Fiskeriet (FIUF), Samhørighedsfonden og andre finansielle instrumenter til gennemførelse af planen.

(5) EF-støtterammen er blevet udarbejdet i samråd med den pågældende medlemsstat som led i partnerskabet.

(6) Kommissionen har sikret sig, at EF-støtterammen er blevet udarbejdet i overensstemmelse med additionalitetsprincippet.

(7) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(8) EIB har medvirket ved udarbejdelsen af EF-støtterammen i henhold til artikel 15, stk. 4, i forordning (EF) nr. 1260/1999.

(9) EF's støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan denne støtte revideres midtvejs, dog senest den 31. marts 2004, med henblik på at tage højde for den reelle inflation og fordelingen af resultatreserven.

(10) Under hensyntagen til den praktiske gennemførelse bør der i samråd med den berørte medlemsstat fastsættes bestemmelser, som gør det muligt inden for visse grænser og efter behov at tilpasse fordelingen af beløbene mellem EF-støtterammens prioriterede felter -

VEDTAGET FØLGENDE BESLUTNING:

Artikel 1

EF-støtterammen for EF-strukturinterventioner i regionen Border, Midland og West (BMW), der er omfattet af mål 1, og regionen South og East (S & E), der er berettiget til overgangsstøtte under mål 1, i Irland godkendes for perioden 1. januar 2000 til 31. december 2006.

Artikel 2

1. I henhold til artikel 17 i forordning (EF) nr. 1260/1999 omfatter EF-støtterammen følgende elementer:

a) de prioriterede felter, der er udvalgt med henblik på EF-strukturfondenes og medlemsstatens fælles initiativer, deres særlige mål, udtrykt i tal, en forhåndsevaluering af den forventede virkning og deres sammenhæng med den økonomiske, sociale og regionale politik og beskæftigelsesstrategien i Irland; der er følgende prioriterede felter:

1) udvikling af økonomiske infrastrukturer

2) udvikling af beskæftigelse og menneskelige ressourcer

3) investering i produktionssektoren

4) afbalanceret regionaludvikling (BMW- og S & E-regionerne)

5) udvikling i landdistrikter

6) rummeligt arbejdsmarked

ud over ovennævnte prioriterede felter vil der være nogle særskilte operationelle programmer vedrørende Peace og teknisk bistand

b) en oversigt over de operationelle programmer, der skal iværksættes, herunder deres særlige mål og de fastlagte prioriterede felter

c) en vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra den enkelte fond, i givet fald EIB, de øvrige finansielle instrumenter samt Irlands egne støtteberettigede offentlige og skønnede private midler. Finansieringsplanen præciserer, hvilke bevillinger der er afsat til regioner, som modtager overgangsstøtte under mål 1.

Fondenes samlede årlige finansielle deltagelse for EF-støtterammen er forenelig med de gældende finansielle overslag.

d) bestemmelser vedrørende EF-støtterammens gennemførelse, som omfatter udpegning af forvaltningsmyndigheden og bestemmelser om partnernes involvering i overvågningsudvalgene

e) forhåndskontrol af additionaliteten og information, der sikrer pengestrømmenes gennemsigtighed

f) oplysninger om de bevillinger, der er nødvendige for at forberede, overvåge og evaluere EF-støtterammen og de operationelle programmer.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, dvs. 5442 mio. EUR for hele perioden, samt de påtænkte rammebeløb for medfinansieringen fra strukturfondene, dvs. 3172 mio. EUR.

Det nationale finansieringsbehov, der følger deraf, dvs. 2270 mio. EUR for den offentlige sektor og 1560 mio. EUR for den private sektor, kan delvis dækkes af EF-lån fra EIB og de øvrige låneinstrumenter.

Til orientering ser den foreløbige fordeling af den samlede EF-støtte mellem strukturfondene ud som følger:

>TABELPOSITION>

Støtten fra Samhørighedsfonden, der supplerer støtten fra strukturfondene, udgør op til 567 mio. EUR for perioden 2000-2006.

3. Under gennemførelsen af finansieringsplanen kan de samlede udgifter eller fondsstøtten til et prioriteret felt efter aftale med medlemsstaten i hele programmeringsperioden justeres med op til 25 % af den samlede fondsstøtte til enhedsprogrammeringsdokumentet eller en højere procentdel, når blot beløbet ikke overstiger 60 mio. EUR, og den samlede fondsstøtte, der er nævnt i stk. 1, ikke ændres.

Artikel 3

Denne beslutning er rettet til Irland.

Udfærdiget i Bruxelles, den 28. juli 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.